СТАНОВИЩЕ 

от

АСОЦИАЦИЯ НА ИНДУСТРИАЛНИЯ КАПИТАЛ В БЪЛГАРИЯ

Във връзка с публикувания на 29 януари 2025 г. на Портала за обществени консултации пакет документи за проект на решение на Министерския съвет за предоставяне на мандат на Националния статистически институт за провеждане на преговори със статистическата служба на Европейската комисия „Eвростат“ за промяна в обхвата на регионите от Ниво 2 в Република България Асоциацията на индустриалния капитал в България (АИКБ) изразява следното становище:


АИКБ подкрепя напълно усилията на българските власти за промяна в обхвата на регионите от ниво 2 в Република България. Многократно сме повдигали въпроса за необходимостта от спешна промяна на районирането на България на ниво NUTS 2. В рамките на различни дискусионни формати сме отчитали, че настоящата ситуация доказано предизвиква сериозен дисбаланс в икономическото развитие на Югозападния регион, включително като занижава интензитета на безвъзмездната финансова помощ, поради непропорционално високото спрямо средното за страната благосъстояние на София-град, което повишава изкуствено благосъстоянието на целия регион. Това причинява сериозното икономическо изоставане на областите в този район извън София-град и ги поставя на едни от последните места по БВП на глава от населението, измерен по стандарт на покупателна способност – дори зад пословично слаборазвития Северозападен регион. В подобно неблагоприятно положение би се оказал и всеки друг регион, който би бил комбиниран със София-град. 
В този смисъл мненията на различните заинтересовани страни в рамките на проведени от АИКБ дискусии, както и в рамките на Икономическия и социален съвет са консолидирани около необходимостта да се пристъпи към формирането на отделен регион за планиране на ниво NUTS 2, в който отделно да бъде обособена област София-град, с ясен ангажимент на държавното управление за допълнителни инвестиции и целенасочена финансова подкрепа за насърчаване на социално-икономическото и инфраструктурно развитие на София-град.
Обособяването на София-град в самостоятелен регион на ниво 2 е от съществено значението и по посока на Европейския зелен пакт и предоставянето на подкрепа на териториите, изправени пред сериозни социално-икономически предизвикателства, произтичащи от прехода към неутралност по отношение на климата. За извършването на така необходимата трансформация на намиращите се в Югозападен регион въглищни региони Перник и Кюстендил, те следва да получат финансова подкрепа с подходящ интензитет за справедлив и плавен преход. Несъвършенствата на настоящото райониране следва да бъдат преодолени, за да се използва пълният капацитет на европейските фондове за споделено управление, заедно с Фонда за справедлив преход. Обособяването на София (столица) в отделен регион ще осигури възможности за по-успешна трансформация, като същевременно ще подкрепи и трансграничното сътрудничество в Западните Балкани. В същия смисъл е и становище на Икономическия и социален съвет, прието на пленарна сесия на 13 декември 2024 г. на тема: „Районите на планиране в Република България на ниво NUTS 2“. 
Представените в приложение към проекта на решение на Министерския съвет три варианта за нов обхват на регионите от ниво 2 предвиждат обособяването на самостоятелен район - Столичен. Поради това АИКБ подкрепя и трите варианта, като приоритетно изразяваме предпочитание за представения Вариант 1.
Вариант 1 предвижда в най-голяма степен окрупняване на районите - обособява общо 4 района (Северен, Източен, Южен и Столичен), или с 2 по-малко от настоящата версия на класификацията, което ще гарантира дългосрочното спазване на критерия за население – определените региони ще имат устойчиво население между 800 хил. и 3 млн. души (според прогнозите на НСИ до след 2090 г.). Окрупняването на регионите ще доведе и до по-добро интегриране на икономическите и социалните политики на по-големи територии, като по този начин ще се идентифицират общи приоритети и ще се създадат предпоставки за по-устойчиви връзки между различните сектори - напр. инфраструктура, образование, здравеопазване, бизнес и иновации.


От съществено значение за подобряване на бизнес климата е, че при този вариант три от регионите (Северен, Източен и Южен) попадат в категория „по-слабо развити региони“, като само Столичният регион попада в категория „по-силно развит регион“. По този начин ще бъде осигурена възможността за по-добро финансиране от европейските фондове, вкл. по-висок интензитет на регионалните помощи и по-висока ставка за съфинансиране, отчитайки новите параметри на Кохезионната политика за следващия програмен период. 
Вариантът представя разделяне на регионите според техните икономически профили, което ще позволи планиране на политики, използвайки преимуществено местния потенциал. Същевременно преструктурирането предоставя и възможност за по-добра координация на мерки срещу негативните демографски тенденции, икономическата изостаналост и социалните неравенства в най-засегнатите области в северната част на страната.
В заключение - представеният нов обхват на регионите от ниво 2 в страната е важна стъпка към създаването на условия за по-равномерно разпределение на ресурсите от различни видове източници, стимулиране на икономическото и социално развитие в регионите и намаляване на междурегионалните различия чрез по-целенасочени усилия за въздействие на регионално ниво. АИКБ счита, че стимулирането на инвестиционната активност на българските предприятия, както и подкрепата за трудещите се в тях, особено в условията на кризи и конфликти би довело до минимизиране на вредите и би съкратило сроковете за възстановяване на икономиката. Това е начинът българските предприятия да запазят част от конкурентоспособността си дори в условията на свито потребление, намалени инвестиции, свит износ и относително по-ниска покупателна способност на населението. 
Политиката следва да е ориентирана към разгръщане на икономическия потенциал, като същевременно се намаляват различията между регионите, което включва възприемане на системен подход към развитието, улесняване на териториалните екосистеми, благоприятстващи знанието и информацията с приобщаващо и устойчиво развитие. Подходът следва да насърчава глобалните мрежи, свързаността чрез търговия и трансгранични инвестиции, както и участието в глобалните вериги за създаване на стойност. Индивидуалните стратегии за регионите следва да гарантират ефективен и приобщаващ подход към регионалното развитие, който е устойчив и издръжлив на променящата се глобална среда. 

АИКБ заявява своята подкрепа, воля и готовност за активна работа в този процес за подобряване на бизнес климата, инвестициите, конкурентоспособността и ускоряване на икономическото развитие на България. 

